李弥逊
春日同伯氏游问政山门意似表弟旧题用其韵先
晴妍入遐瞻，佳处要林樾。
归云纷卷舒，列岫互明灭。
偶从青都行，遂与凡境绝。
舆肩俯清阴，屐齿破苔滑。
坡陀度崇冈，窈窕必真阙。
烬馀见颓基，纸上得遗碣。
红白抹花脸，嘲哳掉禽舌。
伤列起孤愤，感物动深悦。
稍罗肴核丰，共吊泉石咽。
云冠俨臧获，霓骑想飞越。
灵踪尚储休，爽气亦时发。
散花步危坛，引蔓探幽穴。
胎田倘可丹，石髓未成铁。
却思棠棣篇，已换桃李节。
雁书当解封，鹿驾定因辙。
兹游约重寻，晚笋政堪撷。